Mette Frederiksen (S), 2025-05-06:
Tak for det.
En lærke lettede, og tusinde fulgte, og straks var luften et væld af sang.
Efter spørgetimen i dag mindes vi 80-året for befrielsen ved at synge sammen, og der er i min verden ikke noget mere fantastisk end vores danske sangskat.
Det er en sangskat, som binder os sammen som i de fem forbandede år dengang, og som i dag, hvor mange af de værdier, vi i en menneskealder har taget for givet, nu står for fald.
Men selv i de mørkeste tider er der altid håb, og jeg glæder mig over, at vi den seneste tid er rykket tættere sammen i Danmark, i Europa og ikke mindst i vores rigsfællesskab.
Jeg vil gerne have lov til at takke for den varme modtagelse, jeg fik ved mit besøg i Grønland.
Det mod, som grønlænderne udviser i den her tid, maner til eftertanke.
Sammen er vi enige om at styrke Grønland med investeringer og med erhvervsudvikling.
Men i en tid, hvor der har været særligt fokus på Grønland, er det også vigtigt at understrege, at den tætte dialog er lige så afgørende i forhold til Færøerne, og det er lagmanden og jeg enige om.
Vi arbejder på at kunne mødes i nær fremtid for at drøfte vores samarbejde mere indgående.
Og jeg glæder mig til sammen med både Færøerne og Grønland og Folketinget at modernisere og udvikle rigsfællesskabet, så det passer til den tid, vi er i, og til de ønsker og forestillinger, vi hver især har om fremtiden.
Nu til noget andet og lige så alvorligt.
For lidt over 1 år siden blev en mor til to dræbt i en dybt tragisk trafikulykke.
Han var dømt til udvisning og ifølge anklageskriftet påvirket af narko.
Jeg kommer aldrig til at forstå, hvorfor nogle vælger at tage til Danmark for herefter at begå kriminalitet og gøre andre mennesker ondt i det land, der byder velkommen med husly og tryghed.
Det er en hån mod vores samfund, og derfor strammer vi nu i regeringen reglerne for udlændinge uden lovligt ophold i Danmark.
De skal ikke længere have lov til at køre bil eller for den sags skyld andre motorkøretøjer.
De vil blive afskåret fra en række offentlige tilbud, og de skal hverken have det gule sundhedskort eller et skattekort, som danske statsborgere har.
Nu strammer vi også knivloven og giver politiet mulighed for at lave visitationszoner på udrejsecentrene.
For det er egentlig ganske enkelt.
Når du vender Danmark ryggen og begår alvorlig kriminalitet, er udvist af vores land, men nægter at rejse ud, skal du selvfølgelig ikke kunne leve et almindeligt liv i Danmark; du skal faktisk slet ikke være her.
Samtidig skal vi blive ved med at have styr på, hvor mange mennesker der kommer til Danmark.
Hvis vi lige ser bort fra coronaårene, var antallet af personer, der fik asyl i Danmark, sidste år det laveste i 40 år.
Nu er der så til gengæld flere, der kommer hertil for at arbejde og for at studere.
De bidrager til samfundet, og det er selvfølgelig positivt, at der er nogen, der gerne vil bidrage til Danmark.
Men også hvad angår udenlandsk arbejdskraft, betyder antallet noget, især når vi taler om personer, der kommer fra Mellemøsten og Nordafrika.
En del af dem, der er kommet hertil i den seneste tid, er kommet for at arbejde i sundhedsvæsenet, men uden at efterspørgslen er fulgt med, og derfor strammer vi nu også de regler op, så vi får en bedre sammenhæng mellem, hvor mange vi har brug for, og hvor mange der kommer hertil.
Det gør vi bl.a. med en kvoteordning for udenlandske sygeplejersker, og sprogkravet genindføres.
Så skal vi i øvrigt i fremtiden i vores øjne i højere grad orientere os imod lande, med hvem vi deler et interessefællesskab, og lande, vi handler med, når det handler om udenlandsk arbejdskraft.
Danmark er verdens bedste land, og hvis det skal fortsætte, skal der være styr på alle dele af udlændingepolitikken, og derfor skal den blive ved med at være stram, så vi kan passe på danskerne på vores demokrati og Danmark.
Og så til sidst: Om kort tid fremlægger vi kræftplan V, og et af initiativerne er jeg særlig glad for, nemlig at flere af de kvinder, som bliver ramt af brystkræft, og som modtager kemobehandling, næste år kan få tilbudt det, der hedder en kølehætte, der kan være med til at mindske risikoen for at miste håret.
Jeg kan huske, hvor alvorligt et slag det er, da min egen mor var syg med kræft og mistede håret.
Så samtidig med at vi håndterer alt det udenrigspolitiske, er jeg bare meget, meget taknemlig over, at vi hele tiden tager nogle skridt for at forbedre vores eget danske velfærdssamfund.